Diari Oficial de la Generalitat Valenciana


Sumari del DOGV 9713, del 27-10-2023 (2023/10823)

RESOLUCIÓ de 25 de octubre de 2023, de la Secretaria Autonòmica d'Educació, per la qual es concreten les condicions d'accés amb animals de companyia als centres docents públics de titularitat de la Generalitat.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9713

Data del DOGV
:   27-10-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/10320


Data del document
:   25-10-2023

Organisme emissor


Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació
    * animal domèstic
    * legislació

RESOLUCIÓ de 25 de octubre de 2023, de la Secretaria Autonòmica d'Educació, per la qual es concreten les condicions d'accés amb animals de companyia als centres docents públics de titularitat de la Generalitat. [2023/10818]  
La Llei 7/2023, de 28 de març, de protecció dels drets i el benestar dels animals (BOE 75, 29.03.2023), va entrar en vigor el 29 de setembre de 2023, sis mesos després de la seua publicació en el Boletín Oficial del Estado, segons el que estableix la seua disposició final novena.  
L'article 29.3 de la llei que té, de conformitat amb la seua disposició final sisena, caràcter de legislació bàsica, estableix que «excepte prohibició expressa, degudament senyalitzada i visible des de l'exterior, es permetrà l'accés d'animals de companyia a edificis i dependències públiques».  
Conforme amb el que es disposa en l'article 3.a de la llei, es considera animal de companyia aquell «animal domèstic o silvestre en captivitat, mantingut per l'ésser humà, principalment en la llar, sempre que es puga tindre en bones condicions de benestar que respecten les seues necessitats etològiques, puga adaptar-se a la captivitat i que la seua tinença no tinga com a destí el seu consum o l'aprofitament de les seues produccions o qualsevol ús industrial o qualsevol altre fi comercial o lucratiu i que, en el cas dels animals silvestres, la seua espècie estiga inclosa en el llistat positiu d'animals de companyia. En tot cas gossos, gats i furons, independentment del fi al qual es destinen o del lloc en el qual habiten o del qual procedisquen, seran considerats animals de companyia. Els animals de producció només es consideraran animals de companyia en el cas que, perdent la seua finalitat productiva, el propietari decidira inscriure'l com a animal de companyia en el Registre d'Animals de Companyia».  
El Decret 195/2022, d'11 de novembre, del Consell, d'igualtat i convivència en el sistema educatiu valencià, que regula el drets i deures de l'alumnat, del professorat, de les famílies o representants legals de l'alumnat, així com del personal d'administració i serveis i del personal no docent d'atenció educativa, estableix en l'article 12.2.b que s'ha de promoure el respecte a la integritat física i moral, la dignitat, el benestar i la seguretat de tots els membres de la comunitat educativa.  
  
En el cas dels centres educatius es considera que l'accés d'animals de companyia podria comportar riscos tant higienicosanitaris com de seguretat per a la integritat de l'alumnat, majoritàriament menor d'edat. Aquesta circumstància unida a la necessitat de garantir una prestació adequada i de qualitat del servei públic de l'educació i els drets de tot el personal que presta els seus serveis en el centre educatiu, aconsellen limitar la presència d'aquests animals de companyia a aquells casos en què estiga contemplada en la programació general anual.  
  
A més, s'ha de complir allò que estableix la Llei 12/2003, de 10 d'abril, de la Generalitat, sobre gossos d'assistència per a persones amb discapacitats (DOGV 4479, 11.04.2003), que garanteix l'accés als llocs, allotjaments, establiments, locals i transports públics o d'ús públic a totes les persones amb discapacitat que vagen acompanyades de gossos d'assistència degudament acreditats com a tals i que complisquen les degudes condicions higienicosanitàries.  
Vistos els preceptes i consideracions anteriors, en virtut de les competències que m'atribueix l'article 7 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, resolc:  
  
Primer. Àmbit d'aplicació  
La present resolució serà d'aplicació als centres docents públics de titularitat de la Generalitat. No obstant, els centres de titularitat d'altres administracions públiques podran acollir-se al que es disposa en aquesta resolució.  
  
Segon. Accés amb animals de companyia  
Amb caràcter general, l'accés de les persones amb animals de companyia als centres educatius de titularitat de la Generalitat estarà prohibit, limitant-se la seua presència exclusivament a aquells casos en què estiga contemplada en la programació general anual, sense perjudici del que disposa en l'article 2.1.g de la Llei 12/2003, de 10 d'abril, de la Generalitat, respecte a l'accés a l'entorn de les persones usuàries de gossos d'assistència per a persones amb discapacitats, on es reconeix a les esmentades persones el dret d'accés als centres d'ensenyament de tots els nivells, graus, modalitats i especialitats.  
  
Tercer. Senyalització  
En els accessos dels centres educatius de titularitat de la Generalitat se senyalitzarà de manera visible des de l'exterior la prohibició d'accés d'animals de companyia en els termes previstos en aquesta resolució, utilitzant el model de cartell que figura com a annex únic, respectant la imatge institucional de la Generalitat Valenciana, per la qual cosa s'utilitzarà el Manual d'Identitat Corporativa de la Generalitat.  
  
Quart. Efectes  
Aquesta resolució entrarà en vigor l'endemà de la publicació en el Diari Oficial de la Generalitat Valenciana.  
  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que exhaureix la via administrativa, es pot interposar, potestativament, un recurs de reposició, o plantejar directament un recurs contenciós administratiu en els terminis i davant els òrgans que s'indiquen a continuació:   
a) El recurs de reposició ha d'interposar-se davant la Secretaria Autonòmica d'Educació en el termini d'un mes a comptar des de l'endemà de la publicació.  
b) El recurs contenciós administratiu haurà de plantejar-se davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de ser publicada o a partir de l'endemà de la notificació de la resolució expressa del recurs de reposició o de quan haja de considerar-se presumptament desestimat.  
  
València, 25 d'octubre de 2023.- El secretari autonòmic d'Educació: Daniel McEvoy Bravo.